Power Truck-tapahtumassa Monster-autosta irronnut rengas lensi yleisöön. Kaksi pikkulasta on loukkaantunut vakavasti.

- Täällä on tullut katsomoon rengas. Loukkaantuneita on ainakin kuusi. Muutama näyttää olevan pahasti. Kaikki ei pysty kävelemään, päivystävä palomestari Ossi Laitala Etelä-Pohjanmaan pelastuslaitokselta kertoo.

Onnettomuus tapahtui noin 16.30. Puhelun taustalla kuuluu lasten itkua ja huutoa. Laitalan mukaan loukkaantuneita on ainakin kuusi. Katsomoon lentänyt rengas on noin metrin korkuinen ja 70 senttiä leveä.

Laitalan mukaan lapsia on loukkaantunut ainakin kaksi. STT:n mukaan he ovat loukkaantuneet vakavasti.

Lapset ovat Laitilan arvioin mukaan 5-6-vuotiaita, muut loukkaantuneet ovat aikuisia.

- Kaikki loukkaantuneet ovat tajuissaan. Heidät viedään jatkohoitoon todennäköisesti Seinäjoelle.

Paikalla on kuusi ambulanssia ja Alahärmän pelastuslaitoksen yksiköt.

- Katselijat on poistettu, vain pelastushenkilöstö paikalla. Kopterikin tilattu, mutta se ei ole vielä paikalla, Laitila kertoo parikymmentä minuuttia onnettomuuden jälkeen.